Krag vir Vandag » Di 30 Des: DORS NA DIE WOORD
Di 30 Des: DORS NA DIE WOORD
`n Man van Kansas City het albei sy hande in `n myn­ont­ploffing verloor. Sy gesig is geskend en hy kon feitlik nie meer sy oë gebruik nie. Hy was `n jong Christen toe die ongeluk gebeur het. Die beproewing het sy ge­loofslewe verdiep. Sy groot­ste hartseer was dat hy die woord van God nie meer kon lees nie. Hy het nie oë ge­had wat die Bybel kon lees nie, en hy het nie hande ge­had waarmee hy Brailleskrif kon lees nie. En in sy groot beproewing het hy groot behoefte gehad aan die ver­troosting van die Here se woord, en die nuwe lewe in sy be­keerde hart het gedors na die woord van God. Toe hoor hy van `n vrou in Engeland wat ook haar hande en oë verloor het, maar geleer het om met haar lippe Brail­le­skrif te lees. Sy vriende het dadelik op sy aandrang vir hom `n Braillebybel gekry. Iemand het gekom om hom die skrif te leer lees. Tot sy bittere te­leur­stelling moes hy egter vind dat die ontploffing sy gesigsenuwees so be­ska­dig het dat hy nie genoeg gevoel in sy lippe het om die Brailletekens te identifiseer nie. Terwyl hy so met sy mond wanhopig teen die bladsy gedruk lê, raak sy tong aan die bladsy. Hy kon een van die opgehewe letterte­kens duidelik voel. Opgewonde het hy met sy Braillelesse begin en die skrif vinnig met sy tong leer lees. In sy ver­mink­ing was die Bybel vir hom so tot troos en so gretig was hy om in die eensaam­heid van sy blindheid en gebreklike lewe God se woord te ken, dat hy die Bybel vier keer met sy tong deurgelees het.
Weens ons sondige aard, wat so maklik wegdraai van God af, moet ons die Bybel met dissipline lees. Deur die lees van die Woord werk die Heilige Gees in ons hart. Hoe meer ons die Here se woord lees, hoe sterker word ons dors na die Woord.
Bybellees is `n opheffende ervaring. Dit reinig en verfris die gees. Lees, is `n samesmelting van die leser se gedagtegang met dié van die skrywer. Wan­neer ons Bybellees, word ons gedagtes met God se gedagtes verenig. Ons leer God se hart uit sy woord ken. Die lees van die Woord hef ons op, maak ons verstandig, gee ons moed. Uit die Bybel raak die ewigheid ons aan, beïnvloed liefde ons, word ons van goddelike krag bewus.
"…vandag nog bly hulle verstand met dieselfde sluier toegemaak as hulle die Ou Testament lees, maar die sluier word deur Christus weggeneem vir iemand wat in Hom glo …en waar die Gees van die Here is, is daar vryheid …want die sluier is van ons gesig weggeneem. Ons word al meer verander om aan die beeld van Christus gelyk te word …dit doen die Here wat die Gees is" (2 Kor.3:14-19).
"Here, vandag dank ek U vir my vermoë om te kan lees, en die guns van `n eie Bybel in my eie taal te besit. Ek wil dit hartlik en gretig gebruik."